**М О Т И В И**

**КЪМ ПРОЕКТ НА ЗАКОН ЗА ИЗМЕНЕНИЕ И ДОПЪЛНЕНИЕ НА
ЗАКОНА ЗА ДЪРЖАВНАТА СОБСТВЕНОСТ**

1. **Причини, които налагат приемането на нормативния акт**

С проекта на Закон за изменение и допълнение на Закона за държавната собственост (ЗИД на ЗДС) се цели създаването на Централизирана информационна система за управление на държавната и общинската собственост (ЦИСУДОС) и на Единен регистър на държавната и общинската собственост.

Законопроектът е изготвен в изпълнение заложеното в действащите стратегически документи. ЗИД на ЗДС е разработен в изпълнение на Мярка 66 от Актуализираната пътна карта за изпълнение на Актуализираната стратегия за развитие на електронното управление в Република България 2019-2023 г. (Приложение № 1 към Актуализираната стратегия); Мярка 23 „Изграждане на система за управление на собствеността, включително Единен регистър на държавната и общинската собственост“ със срок за изпълнение 2023 г. от „Концепция за регистрова реформа“, която представлява Приложение 2 към Актуализираната стратегия за развитие на електронното управление в Република България (2019 - 2025) и Част III „Системна архитектура“, Точка 3.2. „Система за управление на собствеността“ от Архитектурата на електронното управление в Република България.

1. **Цели, които се поставят с приемането на нормативния акт.**

Конкретните цели на проекта на ЗИД на ЗДС са свързани с поддържането, съхранението и предоставянето на информация относно имотите, обектите и съоръженията – държавна и общинска собственост, а именно:

1.Въвеждане на законово ниво на срокове за съставяне на актове за държавна и общинска собственост и на санкции за неспазването им.

Законопроектът има за цел да въведе подробни правила и ясни срокове за актуването на имотите и обектите – държавна и общинска собственост, както и санкции за тяхното неспазване. По този начин ще се създадат по-добри гаранции за съставянето на актове за собственост за имоти и обекти, които са държавна и общинска собственост, но все още не са актувани или не са актуализирани, както и за установяване на имоти и обекти, които са актувани и като държавна, и като общинска собственост.

Проектът на ЗИД на ЗДС има за цел подобряването на процеса по съставяне на актове за държавна и общинска собственост чрез използване на функционалностите на ЦИСУДОС. Въвеждането на лесни за работа електронни форми на образците на актовете цели да облекчи длъжностните лица, които към настоящия момент са ограничени от строго определени образци до ниво страница, раздел, ред. Електронното набиране на информацията ще позволи отразяването на всички необходими данни в тяхната пълнота и без съкращения. Това ще повиши точността и пълнотата на информацията в актовете.

Съпътстваща цел на промените е унифициране на начина на въвеждане и формата на данните в актовете за собственост, съставяни от различни администрации. Предвижда се ЦИСУДОС да съхранява съставените актове, което ще позволи по-лесно използване на информацията в тях впоследствие, включително и за съставяне на актове за тяхната поправка. Съхраняването на актовете в електронна форма гарантира, че дори и хартиените оригинали да бъдат повредени, информацията в тях ще бъде запазена. Интеграцията на ЦИСУДОС със системите на кадастъра и имотния регистър, от своя страна, ще подобри процесите по комуникация при съставянето на актове за собственост и ще минимизира риска от грешки.

Приемането на законопроекта предвижда спестяването на време и разходи на компетентните органи при съставяне на актове за собственост и намаляване на съществуващата в момента административна тежест върху длъжностните лица - актосъставители.

2. Изграждане и въвеждане на ЦИСУДОС, включително Единен регистър на държавната и общинската собственост.

Целта на ЗИД на ЗДС е създаване на правно основание за съществуване на ЦИСУДОС, която включва Единен регистър на държавната и общинската собственост. Законопроектът цели уреждането на основните функции на системата и съдържанието на Единния регистър, както и правилата за тяхното администриране.

Със създаването на ЦИСУДОС се цели обединяването на регистрите за обектите и имотите – изключителна, публична и частна държавна собственост и публична и частна общинска собственост, поддържани в Министерството на регионалното развитие и благоустройството, Министерството на финансите, в 28-те областни администрации, първостепенните разпоредители с бюджет и в 265-те общини, в един общ регистър, с изключение на тези, съдържащи актове, маркирани с гриф за сигурност и данни, представляващи класифицирана информация по смисъла на Закона за защита на класифицираната информация. ЗИД на ЗДС цели включването в Единния регистър на всички имоти, обекти и съоръжения – държавна и общинска собственост, включително и имоти и обекти, за които няма издадени актове за собственост. При първоначалното набиране на информацията за тях ще се отстраняват досегашните противоречия и липси.

С обединяването на регистрите, поддържани на централно, областно и общинско ниво се цели подобряване на качеството, пълнотата и сигурността на данните относно държавната и общинската собственост и създаване на по-добрата им организация в електронна среда. Служебният обмен на информация между администрациите ще улесни всяка една държавна и общинска структура чрез осигуряването на бърз достъп до информация в реално време и в пълен обем за имотите и обектите – държавна и общинска собственост, чрез генерирането на данни за техните параметри и характеристики, управление, разпореждане, както и за актуването/деактуването им.

Законопроектът цели въвеждането на интеграцията между ЦИСУДОС и ключови информационни системи на национално и местно ниво, които поддържат или ползват информация за тези имоти и обекти. Това, също така, ще позволи да се отстранят съществуващите в момента противоречия в пространствената информация с кадастъра и информацията за собствеността с имотния регистър.

Проектът на ЗИД на ЗДС е предназначен да осигури на администрациите лесна за ползване и надеждна информация за имотите, обектите и съоръженията - държавна и общинска собственост, както за взимане на управленски решения, така и за целите на мониторинга и отчетността. Въвеждането на информационната система трябва да подобри управлението на имотите, обектите и съоръженията и да повиши приходите от тях.

Проектът на ЗИД на ЗДС цели повишаване на степента на прозрачност и осведоменост за фактическото състояние на имотите, обектите и съоръженията – държавна и общинска собственост в реално време. Благодарение на това ще се постигне по–добра проследимост на процеса по управление и разпореждане с държавната и общинска собственост. Ще се отговори на обществените очаквания за предвидимост и по–стриктно спазване на механизмите по контрол на управлението на собствеността. Органът, който води системата и Единния регистър, ще съхранява метаданни, като всеки достъп и/или изменение на данните ще се записва (това гарантира наличието на одитна следа), което ще спомогне за повишаване на тяхната сигурност.

3. Подобряване на качеството на административното обслужване.

Проектът на ЗИД на ЗДС цели подобряване на процеса на предоставяне на административните услуги, свързани с държавната и общинската собственост, чрез осигуряване на нови канали за достъп. Въвеждането на възможност за заявяване, заплащане и получаване на услуги по електронен път ще осигури по-голяма бързина, надеждност и удобство за гражданите и организациите с интерес към имотите, обектите и съоръженията – държавна и общинска собственост. Запазва се възможността за заявяване на достъп до информация и на гише в сградите на първичните администратори на данни за гражданите, които нямат възможност да направят това по електронен път.

Нормативните промени целят отстраняване на празнотите в нормативната уредба и въвеждане на яснота относно видовете и характера на административните услуги. Изпълнява се изискването всяка административна услуга да се предоставя на база изрично законово основание.

Новата уредба трябва да повиши качеството на информацията, която стои в основата на административните услуги, чрез предвиждането на срокове и санкции за въвеждане на пълна и точна информация от компетентните органи. Целта е всички данни и документи за имотите, обектите и съоръженията да преминат в електронна форма, за да се гарантира сигурността и надеждността при предоставяне на услугите.

Законопроектът цели да подобри процеса на предоставяне на административни услуги чрез намаляване на сроковете и разходите, необходими за тяхното извършване. Предвиденото в него изграждане на оперативно съвместима информационна система ще даде възможност на администрациите за служебен и автоматизиран обмен на данни с други институции и държавни и общински предприятия и служебно уведомяване чрез реализиране на вътрешни административни услуги.

Проектът на ЗИД на ЗДС цели да подобри удовлетвореността на гражданите от услугите, като позволи по-широкото реализиране на принципите „Еднократно и служебно събиране на информация“. В резултат на промените ще отпадане необходимостта от предоставяне на допълнителни документи и ще намалеят задълженията за информиране и комуникация с държавната администрация.

Друга цел на промените е въвеждането на предвидимост и равнопоставеност при заплащането на такси за услугите чрез ясното регламентиране на реда за определяне на техния размер, включително и по отношение на справките, за които понастоящем съществува неяснота, разнопосочна практика и липсваща регламентация.

Въвеждането на информационна система и Единен регистър ще доведе и до намаляване на исканите от администрацията документи, а по този начин и до намаляване на административната и регулаторната тежест.

Гражданите и бизнесът ще получават услуги в по-кратки срокове и ще могат да разчитат на използваема, пълна и точна информация.

В Преходните и заключителни разпоредби (ПЗР) на проекта ЗИД на ЗДСсе извършват промени в Закона за общинската собственост, които го привеждат в съответствие с промените в ЗДС.

В ПЗР на  проекта на ЗИД на ЗДС се урежда първоначалното въвеждане на цялата информация относно имотите, обектите и съоръженията - държавна и общинска собственост в Единния регистър.

Предвижда се в едногодишен срок от предоставянето на достъп до информационната система на Единния регистър на държавната и общинската собственост, определените от компетентните органи длъжностни лица да въведат данните в електронните партиди и да създадат електронните досиета на имотите, обектите и съоръженията - държавна и общинска собственост в Единния регистър на държавната и общинската собственост.

В срок от една година от реализирането на пълната функционалност на информационната система на Единния регистър на държавната и общинската собственост всички органи на централната и местната администрация, чиито регистри или информационни системи съдържат данни за имоти и обекти - държавна или общинска собственост, следва да осигурят техническа възможност за интеграцията им с Единния регистър на държавната и общинската собственост посредством уникалния номер на партидата на имот в Единния регистър на държавната и общинската собственост.

1. **Финансови и други средства, необходими за прилагането на нормативния акт.**

Предложеният проект на акт не води до въздействие върху държавния бюджет, поради което е приложена финансова обосновка по Приложение № 2.2. към чл. 35, ал. 1,
т. 4, буква „б“ от Устройствения правилник на Министерския съвет и на неговата администрация.

1. **Очаквани резултати от прилагането на нормативния акт.**

 4.1. Ще се подобри на процеса по съставяне на актове за държавна и общинска собственост чрез използване на функционалностите на ЦИСУДОС;

 4.2. С обединяването на регистрите, поддържани на централно, областно и общинско ниво ще се подобри качеството, пълнотата и сигурността на данните относно държавната и общинската собственост и създаване на по-добрата им организация в електронна среда;

4.3. Ще се повиши степента на прозрачност и осведоменост за фактическото състояние на имотите, обектите и съоръженията – държавна и общинска собственост в реално време. Благодарение на това ще се постигне по–добра проследимост на процеса по управление и разпореждане с държавната и общинска собственост;

4.4. Ще се подобри процеса на предоставяне на административните услуги, свързани с държавната и общинската собственост, чрез осигуряване на нови канали за достъп.

 **5. Анализ за съответствие с правото на Европейския съюз.**

По проекта на акт не е изготвена справка за съответствие с европейското право, тъй като не се предлага хармонизация на регламентираната материя с актове на Европейския съюз.